Pta-vrou vermoor vir foon | Farm Murders
Pta-vrou vermoor vir foon
January 17, 2010, 12:43 am
’n Bejaarde vrou van Hermanstad in Pretoria is gisteroggend oorval en doodgeslaan vir ’n selfoon terwyl sy vermoedelik skottelgoed gewas het.
Mev. Ria van den Bergh (65) van Welthagenstraat se buurman het haar lyk gister ná 10:00 ontdek.
Insp. Louis de Bruin, polisiewoordvoerder, het gesê mnr. Jan van den Bergh, die vermoorde se man, het gesê hy is gisteroggend om 06:00 werk toe.
De Bruin het gesê toe mnr. Van den Bergh die huis verlaat het, was ’n werker besig om op sy huis se dak te werk.
“Net voor 10:00 het mnr. Van den Bergh sy vrou probeer bel, maar sy het nie die telefoon geantwoord nie. Hierna het hy die buurvrou gebel en haar gevra om te gaan kyk of alles reg is by sy huis.”
Volgens hom het die buurvrou na die huis gegaan en mev. Van den Bergh van die heining geroep, maar sy het nie geantwoord nie.
“Die buurvrou het toe haar man gaan roep. Nadat hy van die straat gesien het die kombuisdeur se veiligheidshek is oop, het hy oor die heining gespring. Kort daarna het hy die tannie gekry waar sy in die sitkamer gelê het,” het De Bruin gesê.
“Sy is erg aangerand, maar dis nie duidelik waarmee sy geslaan is nie. Die man wat op die dak gewerk het, het spoorloos verdwyn en mev. Van den Bergh se selfoon is ook weg. Dit lyk of sy besig was om skottelgoed te was toe sy oorval is.”
Die polisie ondersoek ’n klag van moord en diefstal.